<classify> RAIS John Magufuli amewataka viongozi wa Mikoa, Wilaya na Halmashauri za Wilaya, Miji, Manispaa na Majiji kuhakikisha wajasiriamali wenye vitambulisho hawatozwi ushuru wala tozo nyingine yoyote inayohusiana na biashara wanazofanya na kwamba kama kuna sheria ndogo zilizokuwa zikihalalisha utozaji huo zibadilishwe.Alitoa onyo hilo jana aliposimama kusalimia na kuzungumza na wananchi wa Kijiji cha Migori mkoani Iringa na Mtera mkoani Dodoma baada ya kumaliza ziara ya kikazi mkoani Iringa.Akiwa Migori wauzaji wadogo wa samaki wamedai Halmashauri ya Wilaya ya Iringa imemweka mzabuni ambaye amekuwa akiwatoza ushuru wa zaidi ya Sh 5,000 kwa kila tenga la samaki lenye uzito wa kilo 10. Kufuatia malalamiko hayo ya wajasiriamali, wengi wao wakiwa akina mama, Rais aliagiza halmashauri hiyo kuvunja mkataba na mzabuni huyo aliyepewa kazi ya kukusanya ushuru wa halmashauri hiyo na kuhakikisha sheria ndogo inayotumiwa kukusanya ushuru huo inarekebishwa. Kama una kitambulisho usikubali mtu yeyote wa kukutoza ushuru.Najua wakurugenzi wa halmashauri hawavitaki. Mimi nilichaguliwa kwa ajili ya watu masikini, alisema na kusisitiza wajasiriamali wenye vitambulisho kuhakikisha wanavivaa na kutokubali kutoa fedha yoyote. Aliendelea kusema: Nani anayewatisha? mimi si ndo Rais kuna Rais zaidi ya Magufuli? Ukishavaa vitambulisho uza samaki zako hakuna wa kukudai usilipe chochote hadi mwaka kesho.Hata kama unauza kilo 20 za samaki vaa kitambulisho hakuna kulipa. Alifafanulia wananchi kwamba wanaopaswa kupewa vitambulisho ni wajasiriamali wenye mitaji ya biashara isiyozidi Sh milioni nne. Niliwaagiza wakuu wa wilaya mkiwa Dar es Salaam nikawaambia simamieni hili. Kwa sababu wakati mwingine vitambulisho hamuvigawi au mnawafuata wakalipe kodi, alisema. Alisema mwenye kitambulisho akishakivaa ana uhuru wa kwenda popote kuuza bidhaa zake bila kuulizwa ushuru wala kodi. Mimi ndiye mtetezi wenu.Ndio faida ya hicho kitambulisho. Uwe baba uwe mama vaa hicho kitambulisho nitaona wale watakaokupeleka mahakama! alisema. Desemba mwaka jana, Rais Magufuli aligawa vitambulisho kwa wajasiriamali wenye mitaji isiyozidi Sh milioni nne kwa lengo la kuwasaidia kufanya biashara kwa uhakika na kutambulika kwa Mamlaka ya Mapato Tanzania TRA.Aligawa vitambulisho kwa kila mkuu wa mkoa na kusema vitolewe kwa wajasiriamali wote nchini visaidie kufanya shughuli zao mahali popote. Kila mjasiriamali anatozwa Sh 20,000 ambayo ni sehemu ya gharama ya kuviandaa. Katika hafla hiyo ya kukabidhi vitambulisho kwa wakuu wa mikoa, alisema haoni kama yupo mtu atakayewasumbua. Kila mkuu alipata vitambulisho 25,000 na kuagizwa kushirikiana na wakuu wa wilaya kuvigawa.Aliwataka wajasiriamali kuwa waaminifu kwa kutokubali kufanya biashara za wafanyabiashara wakubwa wenye mitaji yenye thamani ya zaidi ya Sh milioni 4. Katika hatua nyingine, Rais Magufuli akizungumza na wananchi hao wa Migori ambao miongoni mwa shughuli zao za uchumi ni uvuvi, aliwasisitiza kuepuka uvuvi haramu. Akieleza kufurahishwa na taarifa kwamba uvuvi haramu umedhibitiwa katika kijijini Migori, alisema bila hivyo shughuli hiyo haiwezi kuwa endelevu. Aliwataka kutunza bwawa la Mtera. Kwa upande wa kilimo, aliwataka wananchi kutokimbilia kulima mahindi, bali wajielekeze kwenye mazao yanayohimili ukame. Alisema akiwa ziarani alishuhudia mazao hususani mahindi yalivyokauka.Akisisitiza kulima kwa kuzingatia hali halisi ya majira, alisema mvua ambazo zilizoeleka miaka ya nyuma, majira yake yamebadilika. Aidha, aliwataka wananchi kushikamana akiwasisitiza kwamba maendeleo hayana chama. Baada ya ziara yake katika mikoa ya Mtwara, Ruvuma, Njombe na Iringa, Rais Magufuli jana aliingia mkoani Dodoma ambako pia atakuwa na shughuli za kikazi ikiwamo kuzindua Mji wa Serikali eneo la Ihumwa.Aliahidi kuwa serikali itatoa Sh milioni 400 kwa ajili ya kujenga Kituo cha Afya cha Migori ili kutatua changamoto ya matibabu inayoikabili kata ya Migori yenye wakazi 18,000. Mbunge wa Jimbo la Ismani, William Lukuvi alimshukuru Rais Magufuli baada ya serikali kutatua tatizo la maji katika eneo la Migori kwa kutekeleza mradi uliogharimu Sh bilioni 1 na milioni 383 na pia akashukuru serikali kutoa Sh bilioni 1 na milioni 500 kwa ajili ya ujenzi wa Hospitali ya Wilaya.Aidha, Rais Magufuli aliwapongeza wananchi wa Migori kwa kuacha uvuvi haramu na pia akawashauri wakulima wa eneo hilo na maeneo jirani kulima mazao yanayostahimili ukame badala ya kungangania kulima mahindi ambayo yamekauka kabla ya kukomaa kutokana na uchache wa mvua. Akiwa Mtera, Rais Magufuli alimtaka mzabuni anayekusanya ushuru kwa niaba ya halmashauri ya Wilaya ya Mpwapwa kumrejeshea fedha zake kiasi cha Sh 4,000 mjasiriamali, Leticia Mgonafivi baada ya mjasiriamali huyo kudai ametozwa ushuru huo hapo jana licha ya kuvaa kitambulisho cha mjasiriamali alichokilipia Sh 20,000.Rais Magufuli amechangia Sh milioni 5 kwa ajili ya ukamilishaji wa jengo la maabara la Shule ya Msingi Chipogolo na akaagiza shule hiyo ipelekewe umeme. Pia alimuagiza Diwani wa Kata ya Mtera, Amoni Kodi kuandika kibao cha kuyatambulisha majengo yaliyoachwa na mkandarasi wa barabara ya Iringa Dodoma kuwa Kituo cha Afya cha Mtera na kumwagiza Waziri wa Nchi, Ofisi ya Rais, Tawala za Mikoa na Serikali za Mitaa, Selemani Jafo kuhakikisha kituo hicho kinapelekewa watumishi na kinaanza kutoa huduma.Mapema kabla ya kuondoka mjini Iringa kuelekea Dodoma, Rais Magufuli aliwaalika katika chai ya asubuhi viongozi wa mkoa huo wakiongozwa na Mkuu wa Mkoa huo, Ali Hapi na katika salamu zake aliwapongeza kwa umoja walionao katika kushughulikia kero za wananchi na kuhimiza maendeleo. Rais Magufuli alimwagiza Hapi kukifuatilia kiwanda cha karatasi cha SPM Mgololo kama kinafanya kazi kama ilivyotarajiwa ikiwemo jukumu kuu la kuzalisha karatasi. Rais Magufuli aliwasili Mkoani Dodoma baada ya kumaliza ziara yake katika Mikoa ya Mtwara, Ruvuma, Njombe na Iringa iliyoanza Aprili10, mwaka huu.  <topic>: KITAIFA 